1. **Urufatiro rw’ukwizera:**
   * ***Sola Scriptura / soli Deo gloria.***
     + Abagorozi bo mu kinyejana cya 16 bahinduye isi rwose. Ariko basobanuye neza ko bo ubwabo ari abantu bsanzwe. Bari abantu bahinduwe n’Imana. Kubw’ibyo, batangazaga ngo: “Icyubahiro kibe icy’Imana Yonyine.”
     + Iryo hinduka ryakozwe rite muri bo? Gusoma Ijambo ry’Imana ni byo byakoze igitangaza. Ni iki Bibiliya yabakoreye, kandi ni iki ishobora kudukorera?
       1. Ni urufatiro rw’ukwizera
       2. Mu kwizera amasezerano yayo, dukomeza kwizera n’ubutwari
       3. Amababi yayo ameze nk’imbuto z’igiti cy’ubugingo
       4. Irabagirana ibyishimo, ibyiringiro n’umucyo
       5. Iduha icyerekezo, gushikama, gukomera n’ubwenge
       6. Gukuza impagarike yacu: umubiri, intekerezo, amarangamutima, n’ibya mwuka
     + Muri ibyo bihe by’umwijima, Bibiliya yūzuye imibereho yabo kugeza aho bahara amagara yabo kubwo gukomeze kuba indahemuka ku nyigisho zayo. None se uyu munsi, nabwo Bibiliya yūzuye imibereho yawe?
   * **Bibiliya iboneka kuri buri wese.**
     + Tindale (yabayeho 1494–1536) yiyemeje gukosora amakosa yo muri Bibiliya ya Wikilife (yahinduwe ivanywe mu Kilatini), ayihindura avana mu ndimi z’umwimerere. Yasohoye Isezerano Rishya ryahinduwe riva mu Rugiriki.
     + Milesi Koveridale yakomeje kandi yuzuza umurimo wa Tindale ahindura Isezerano rya Kera arivana mu Ruheburayo. Ni yo mpamvu mu 1535 hasohotse Bibiliya ya mbere yuzuye yo mu Cyongereza.
     + Iyi ngeri yabaye ishingiro ry’ingeri ya Bibiliya ikoreshwa cyane mu bavuga Icyongereza: *Ingeri y’Umwami Yakobo*, yasohotse mu 1611.
     + Erasimusi wa Roteridamu yasohoye Isezerano Rishya mu Rugiriki icyo gihe (ryabaye ishingiro ry'ubuhinduzi bwose bwakozwe n’Abagorozi).
     + Mu gihe ingeri za Bibiliya z’Icyongereza zarimo zitegurirwa gusohorwa, abandi bagorozi nabo bahinduye Bibiliya mu ndimi zabo kavukire:
       1. Maritini Luteri: Ikidage (1534)
       2. Petero Roberi Olivetani: Igifaransa (1535)
       3. Bibiliya ya Beresiti: Ikinyapolonye (1563)
       4. Kaziyodoro wa Reyina: Icyesipanyoli (1569)
       5. Bibiliya ya Kuralise: Ikinyaceke (1579)
       6. Yonasi Beretikunasi: Ikinyalituwaniya (1579)
       7. Yuri Dalimatini: Ikinyasiloveniya (1584)
       8. Giyovani Diyodati: Igitaliyani (1607)
       9. Jowawo Fereyira wa Alumeyida: Ikinyaporutigali (1691)
   * **Umusobanuzi wa Bibiliya.**
     + Igihe Maritini Luteri yasomaga bwa mbere Bibiliya yo mu Kilatini, imibereho ye yarahindutse.
     + Ubwo yaramburaga impapuro zayo, yari azi ko imbaraga zisumba izindi zamurikiraga ubwenge bwe. Ubutumwa Bwiza bwagaragaje ko buriho kandi busohoza umurimo wabwo neza. Imigenzo y’umwijima yarayoyotse, maze ubuntu bwa Kristo buramamara. Ni izihe mbaraga zamurikiye ubwenge bwe?
     + Umwuka Wera, ari We Musobanuzi Wenyine wa Bibiliya wemewe, ni We wahishuye ukuri kuyirimo. Kandi uwo Mwuka Wera ni We twahawe kugira ngo natwe ayitwumvishe! (Yohana 14:26; 16:13).
     + Kuva ubwo, byagaragaye ko nta huriro rishobora kubaho hagati y’imigenzo yigishijwe n’itorero ryari ryemewe, n’ukuri gukubiye muri Bibiliya. Ibikubiye muri Bibiliya ni byo byonyine bigenga ukwizera n’imicombonera, kandi tubihishurirwa na Mwuka Wera.
2. **Urufatiro rw’Agakiza:**
   * ***Sola gratia / sola fide / solus Christus* .**
     + Ukuri fatizo k’uburyo butatu kugaragara mu Befeso 2:8.
       1. Twakijijwe n’ubuntu bwonyine
       2. Uburyo bwo kubona ubuntu ni ku bwo kwizera konyine
       3. Iyi ni impano y’Imana, impano y’Umwana: Kristo Wenyine
     + Kubera ibyaha byacu, twaciriweho urwo gupfa burundu (Abaroma 6:23a). Ariko Imana yatanze inzira yo kwishyura umwenda wacu no kuduha ubugingo buhoraho (Abaroma 6:23b.
     + Igihe Maritini Luteri yamenyaga ko Kristo ari We sōko yonyine y’agakiza, yatangiye kwamamaza uko kuri. Ibihumbi n’ibihumbi, bari baraboshywe n’uburiganya bw’umwanzi, barabohowe kandi barahinduka.
     + Nubwo agakiza ari ubuntu, ikiguzi cyako ntikigira akagero, kandi kirahagije kuri bose (Yohana 3:16; Abaroma 8:32).
   * **Gukurira mu buntu.**
     + Mu Gihe cy’Umwijima, abantu bacuze uburyo bwo kubona agakiza kabo (n’ak’abasekuruza babo) binyuze mu bitambo bya misa, ibimasa, kwibabaza, ingendo ntagatifu...
     + Ibi byose byabuzaga abantu amahwemo. Ntibyigeze kuba bihagije. Kugeza ubwo bavumbuye ubuntu bwa Kristo. Kuva ubwo, bumvise bafite umudendezo rwose. Ese uwo mudendezo wabajyanye mu gukerensa Amategeko, cyangwa kuyumvira?
     + Yohana Wesile (yabayeho 1703–1791), umwe mu bashinze itsinda ry’Abametodisiti, yakozwe ku mutima no gusoma Ubusobanuro bwa Luteri ku Rwandiko rw’Abaroma. Ukwizera kwe gushya kwamuteye gushaka gukurira mu buntu.
     + Kumenya ko yakijijwe n’ubuntu ntabwo byamuteye gukerensa Amategeko, ahubwo yayize neza yimbika, kugira ngo imibereho ye irusheho guhuza n’imibereho Kristo amushakira.